બારીમાંથી આવતા પાછલી રાતનો વાયરો ગમાણમાં બાંધેલા હીરાની ગંધ લઈને આવ્યો. હવે તો આ વાયરો પણ હીરા વીના લુખ્ખો જ આવવાનો ને ? આ વિચાર માત્ર ભા ને બેચેન બનાવવા માટે પૂરતો હતો. જો પોતે પણ એમનાં બે દીકરાને આવો કાળો કામો કરતા વારી ન શકતા હોય તો ઉપર જઈને જીવકોરને શું મોઢું બતાવશે ? ગમાણની ભીંત સાથે હીરાના શીંગડા ઘસવાના અવાજે ભા ના દિલમાં શૂળ ઉભું કર્યું. શું વાયરો પડી ગયો ? પરસેવાથી મૂળુભા ને પોતાનું અંગરખું ભીનું થતું લાગ્યું. હળવે રહીને ભા ઉભા થયા. કબાટ ખોલીને આછા પ્રકાશમાં ખાંખા ખોળા કરવા લાગ્યા, એક બે દવાની શીશી હાથ લાગવાથી નીચે પડી ગઈ, બહાર હીરો સહેજ ભાંભરતો હતો કે પછી ઈ તો મનનો વહેમ ? ભા નક્કી ન કરી શક્યા. પડી ગયેલી શીશીઓને યથાવત રહેવા દઈને ડોસા ધીમા પગલે ગમાણ તરફ વળ્યા.